**Ministru kabineta 2020.gada 12.marta rīkojuma Nr.103 “Par ārkārtējās situācijas izsludināšanu” grozījumu sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma grozījuma projekta (turpmāk – projekts) mērķis ir papildināt Ministru kabineta 2020.gada 12.marta rīkojumu Nr.103 “Par ārkārtējās situācijas izsludināšanu”, ņemot vērā infekcijas slimības ietekmi un nepieciešamos papildus pasākumus ārkārtējās situācijas pārvarēšanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Civilās aizsardzības un katastrofu pārvaldīšanas likuma 4.panta pirmās daļas 1.punkta "e" apakšpunktu, likuma "Par ārkārtējo situāciju un izņēmuma stāvokli" 4.pantu, 5.panta pirmo daļu un 6.panta pirmās daļas 1.punktu un otro daļu, 7.panta 1.punktu un 8.pantu, Epidemioloģiskās drošības likuma 3.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā Pasaules veselības organizācijas 2020.gada 11.marta paziņojumu, ka Covid-19 ir sasniegusi pandēmijas apmērus, un pamatojoties uz Civilās aizsardzības un katastrofu pārvaldīšanas likuma 4.panta pirmās daļas 1.punkta "e" apakšpunktu, likuma "Par ārkārtējo situāciju un izņēmuma stāvokli" 4.pantu, 5.panta pirmo daļu un 6.panta pirmās daļas 1.punktu un otro daļu, 7.panta 1.punktu un 8.pantu, Epidemioloģiskās drošības likuma 3.panta otro daļu, lai noteiktu epidemioloģiskās drošības un citus pasākumus, Ministru kabinets ir izsludinājis ārkārtējo situāciju - Ministru kabineta 2020.gada 12.marta rīkojums Nr.103 “Par ārkārtējās situācijas izsludināšanu”, grozījumus.  **"4.16. ar 2020. gada 17. martu atcelt starptautiskos pasažieru pārvadājumus caur lidostām, ostām, ar autobusiem un dzelzceļa transportu, izņemot pasažieru pārvadājumus ar valsts gaisa kuģiem un militāro transportu, kā arī privātos un biznesa lidojumus (ne vairāk par pieciem pasažieriem). Satiksmes ministram atļaut izdarīt izņēmumus attiecībā uz starptautisko pasažieru pārvadājumu izpildi. Satiksmes ministrs pieņem lēmumu pēc attiecīga pieprasījuma saņemšanas;".**  *Pamatojums - Rīkojuma Nr. 103 4.16. apakšpunkts paredz, ka ar 2020. gada 17. martu tiek atcelti starptautiskie pasažieru pārvadājumi caur lidostām, ostām, ar autobusiem un dzelzceļa transportu, izņemot pasažieru pārvadājumus ar valsts gaisa kuģiem un militāro transportu. Satiksmes ministram tiek atļauts izdarīt izņēmumus attiecībā uz starptautisko pasažieru pārvadājumu izpildi.*  *Lai gan valstī ir atcelti starptautiskie pasažieru gaisa pārvadājumi, tomēr satiksmes ministrs ir tiesīgs pieņemt lēmumu par repatriācijas lidojumu atļaušanu, lai nodrošinātu Latvijas valstspiederīgo atgriešanos Latvijā vai citu valstu pilsoņu vai rezidentu atgriešanos attiecīgajās ārvalstīs.*  *Minētie repatriācijas lidojumi tiek organizēti centralizēti, iesaistoties Latvijas vai attiecīgas ārvalsts valsts pārvaldes iestādēm un izmantojot komercaviācijas gaisa kuģus.*  *Atsevišķos gadījumos gan Latvijas valstspiederīgie, gan citu valstu pilsoņi, lai nokļūtu savā mītnes valstī, noīrē nelielas vispārējās aviācijas lidmašīnas tikai savam un tuvinieku vai draugu (parasti līdz pieciem pasažieriem) lidojumam. Šādi lidojumi tiek organizēti un veikti operatīvi. Ņemot vērā minēto, šādiem lidojumiem atšķirībā no komerclidojumiem, kad tiek pārvadāts vairāk par 100 pasažieriem, nav nepieciešami īpaši lidojuma sagatavošanas pasākumi.*  *Līdzīgus lidojumus ar mazām lidmašīnām un operatīvi dažreiz nepieciešams veikt arī komercdarbības nepārtrauktības nodrošināšanai. Šādi biznesa lidojumi tiek veikti ar nelieliem gaisa kuģiem un parasti gaisa kuģī ir ne vairāk par pieciem pasažieriem, kuri Latvijā ierodas vai aizlido viņu veiktās komercdarbības īstenošanai. Biznesa lidojuma veikšanai tiek izmantots komersanta rīcībā esošs vai konkrētam lidojumam noīrēts gaisa kuģis un tajā ir ne vairāk par pieciem pasažieriem.*  *Minēto lidojumu nodrošināšanai papildu pasākumi nav nepieciešami un lidojumi notiek operatīvi.*  *Atlidojušās personas Latvijas robežu šķērso rīkojumā Nr.103 noteiktajā kārtībā.*  **"4.30.2 Nolūkā nodrošināt oficiālo statistiku par darbaspēku (Darbaspēka apsekojums), ienākumiem un dzīves apstākļiem (EU-SILC apsekojums) un interneta lietošanu (IKT apsekojums), VAS "Ceļu satiksmes drošības direkcija", Pilsonības un migrācijas lietu pārvaldei un Valsts ieņēmumu dienestam ir pienākums pēc Centrālās statistikas pārvaldes pieprasījuma sniegt savā rīcībā esošo informāciju par fizisko personu kontakttālruņiem un e-pasta adresēm atbilstoši Centrālās statistikas pārvaldes sagatavotajam fizisko personu apsekojumu izlašu sarakstam;"**  *Pamatojums - Centrālās statistikas pārvaldes (turpmāk – Pārvalde) uzdevums ir sagatavot patiesu un ticamu valsts oficiālo statistiku. Viens no Pārvaldes uzdevumiem ir personu un mājsaimniecību apsekojumu organizēšana, nodrošinot valstiski būtisku oficiālo statistiku, piemēram, par nodarbinātību, bezdarbu, iedzīvotāju ienākumiem, dzīves apstākļiem un interneta lietošanu, izpildot šādas Regulas:*  *· Eiropas Parlamenta un Padomes Regulas (EK) Nr. 1177/2003 (2003. gada 16. jūnijs) par Kopienas statistiku attiecībā uz ienākumiem un dzīves apstākļiem (EU-SILC) (grozījumi – Eiropas Parlamenta un Padomes Regulas (EK) Nr. 1553/2005 (2005. gada 7. septembris), ar ko groza Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC)) 9. panta 1. punkta un 8. panta 1. punkta izpildei;*  *· Eiropas Komisijas Regulas 2019/1910 (2019. gada 7. novembris), ar ko attiecībā uz 2020. pārskata gadu īsteno Eiropas Parlamenta un Padomes Regulu (EK) Nr. 808/2004 (2004. gada 21. aprīlis) attiecībā uz Kopienas statistiku par informācijas sabiedrību, II pielikuma izpildei;*  *· Padomes Regulas (EK) Nr. 577/98 (1998. gada 9. marts) par darbaspēka izlases veida apsekojuma organizēšanu Kopienā 2. panta 2. punkta un 3. panta 1., 2. un 6. punkta izpildei.*  *Datu iegūšanai no mājsaimniecībām Pārvalde izmanto trīs datu vākšanas metodes – internetā, pa tālruni un apmeklējot respondentu dzīvesvietā. Pašlaik valstī esošā ārkārtas stāvokļa un globālās krīzes rezultātā Pārvalde ir spiesta pārtraukt visu apsekojumu intervijas respondentu dzīvesvietās, tāpēc ir apdraudēta būtisku oficiālās statistikas datu nodrošināšana, kas nepieciešama, lai iegūtu iespējami aktuālāko informāciju par ekonomisko un sociālo situāciju valstī un ļautu operatīvi aprēķināt un novērtēt krīzes ietekmi uz ekonomiskajiem un sociālajiem procesiem valstī, kas savukārt palīdzēs pieņemt objektīvus, uz faktiem balstītus, lēmumus. Valstī esošā ārkārtas stāvokļa apstākļos ir svarīgi saglabāt objektīvas statistikas nodrošināšanas nepārtrauktību. Reaģējot uz ārkārtas stāvokli, Pārvalde ir operatīvi papildinājusi EU-SILC apsekojuma veidlapu ar jautājumiem par mājsaimniecību rīcībā esošajiem uzkrājumiem situācijā, kad nav citu ienākumu. EU-SILC apsekojums ir vienīgais apsekojums valstī, kurā var iegūt datus par iedzīvotāju dzīves apstākļiem un to izmaiņām, tādēļ, reaģējot uz notikumu attīstības gaitu, šajā apsekojumā ir iespējams arī turpmāk iekļaut aktuālo situāciju raksturojošus jautājumus. Tuvākajā laikā jo īpaši šī informācija būs vienīgais oficiālais informācijas avots, kas reāli raksturo esošo situāciju valstī un palīdzēs valdībai veidot atbilstošu atvieglojumu un pabalstu politiku.*  *Pārvalde diemžēl nevar kompensēt datu vākšanas pārtraukšanu, apmeklējot respondentu dzīvesvietā, ar datu iegūšanu pa tālruni vai internetā, jo Pārvaldei nav pieejami visu datu vākšanas izlasē iekļauto apsekojamo personu kontakttālruņi vai e-pasta adreses. Pārvalde jau vairākus gadus sistemātiski strādā, attīstot interneta un tālruņa aptauju metodes. Pārvalde e-pasta adreses un tālruņu numurus izmanto, lai apsekojumos sazinātos ar respondentu – aicinātu atbildēt internetā vai pa tālruni, tādējādi netraucējot respondentu dzīvesvietā. Arī pasaules praksē ir pierādīts, ka saziņa, izmantojot telefonu, ir efektīvs saziņas veids, organizējot personu intervijas, ļaujot uzlabot atbildētības līmeni, kas ir būtisks aspekts kvalitatīvu datu ieguvē. Norādām, ka arī pārējās Eiropas Savienības statistikas iestādes turpina veikt apsekojumus, sazinoties ar respondentiem pa tālruni vai aicinot atbildēt internetā. Dalībvalstu statistikas iestādes cieši sadarbojas ar vietējām kompetentajām iestādēm, lai rastu risinājumu, kā iegūt personu kontaktinformāciju, lai turpinātu apsekojumus. Lietuvas statistika sniedza informāciju, ka ir panākta vienošanās ar elektronisko sakaru komersantiem par abonentu kontaktinformācijas iegūšanu.*  *Personu kontakttālruņi un e-pasta adreses ir pieejamas valsts pārvaldes uzdevumus izpildošu iestāžu un kapitālsabiedrību administratīvajos reģistros, piemēram, bet ne tikai, Ceļu satiksmes drošības direkcijai, Pilsonības un migrācijas lietu pārvaldei, Valsts ieņēmumu dienestam. Tādejādi, Pārvaldei ir svarīgi iegūt informāciju no šīm iestādēm, lai turpinātu oficiālās statistikas nodrošināšanas nepārtrauktību.*  *Izvērtējot to, vai izraudzītie līdzekļi ir piemēroti leģitīmā mērķa sasniegšanai, ir jāvērtē alternatīvas. Pamattiesību ierobežojums ir nepieciešams, ja nepastāv citi līdzekļi, kuri būtu tikpat iedarbīgi un kurus izvēloties personu pamattiesības tiktu ierobežotas mazāk. Alternatīvā būtu kontaktinformācijas – tālruņa numura – iegūšana, izmantojot jau esošo likumā noteikto regulējumu – saskaņā Elektronisko sakaru likuma 71.3 panta otro daļu. Pārvalde ir izvērtējusi un secinājusi, ka šobrīd, steidzamības kārtā, datu iegūšana saskaņā ar Elektronisko sakaru likuma 71.3. panta otro daļu no elektronisko sakaru komersantiem nav iespējama šādu apstākļu dēļ:*  *1) vienam elektronisko sakaru komersanta abonementam var būt vairāki telefona numuri, tai skaitā numuri, kurus lieto bērni. Līdz ar to, iegūtā kontaktinformācija var nesasniegt statistisko datu ieguves izlasē iekļauto mērķa subjektu. Pirms datu ieguves ir jāveic to izpēte kopēji ar elektronisko sakaru komersantu, lai minimizētu nevajadzīgas datu apstrādes varbūtību. Saskaņā ar Pārvaldes rīcībā esošo informāciju, piemēram, Valsts ieņēmuma dienesta un Ceļu satiksmes drošības direkcijas rīcībā ir tikai viens, konkrētās personas kontakttālrunis un e-pasta adrese;*  *2) uz šo brīdi Pārvaldei jau ir noslēgti sadarbības līgumi, piemēram, ar Valsts ieņēmuma dienestu un Ceļu satiksmes drošības direkciju. Līdz ar to, datu apstrādes veids, kārtība un forma starp iestādēm jau ir saskaņota, un nodrošinātu arī papildus datu saņemšanu steidzamības kārtā. Ar elektronisko sakaru komersantiem Pārvaldei sadarbības līgumi nav noslēgti. Pietam, Elektronisko sakaru likuma 71.3. panta otrā daļa paredz pašizmaksās balstītu samaksu par datu sniegšanu. Šādus aprēķinus elektronisko sakaru komersanti pēc Pārvaldes pieprasījuma nav veikuši. Līdz ar to, tas samazinātu operatīvu informācijas saņemšanas iespējamību.*  *Pārvaldei kontaktinformācija par apsekojumu izlasē iekļautajām fiziskajām personām šādā apjomā:*  *1) Darbaspēka apsekojums – 38 tūkstoši personas;*  *2) Eiropas Savienības statistika par ienākumiem un dzīves apstākļiem (EU-SILC apsekojums) – 15 tūkstoši personas;*  *3) Interneta lietošana (IKT apsekojums) – 4496 personas;*  **"4.63. Saskaņā ar likuma “Par ārkārtējo situāciju un izņēmuma stāvokli” 8. panta pirmās daļas 4. punktā noteikto atļaut Aizsardzības ministrijai iegādātos individuālos aizsarglīdzekļus un dezinfekcijas līdzekļus atsavināt sabiedroto valstu bruņotajiem spēkiem COVID-19 uzliesmojuma izplatības ierobežošanai un seku apkarošanai par iegādes cenu, nepiemērojot mantas atsavināšanas procedūru – pārdošanu izsolē. Šim darījumam piešķir atbrīvojumu no ievedmuitas nodokļiem un pievienotās vērtības nodokļa;**  **4.64. Valsts aizsardzības militāro objektu un iepirkumu centrs centralizēti veic individuālo aizsarglīdzekļu un dezinfekcijas līdzekļu iepirkumu atbalsta sniegšanai visvairāk skartajām Eiropas Savienības dalībvalstīm COVID-19 uzliesmojuma izplatības ierobežošanai un seku apkarošanai ne vairāk kā 100 000 euro apmērā, nodrošinot iegādāto preču uzglabāšanu un norakstīšanu pēc izsniegšanas;"**  *Pamatojums - Lai nodrošinātu optimālu un efektīvu finanšu līdzekļu neparedzētajiem gadījumiem izlietošanu, kā arī, lai veicinātu starptautisko sadarbību veselības krīzes pārvarēšanā, atbilstoši likuma “Par ārkārtējo situāciju un izņēmuma stāvokli” 8. panta pirmās daļas 4. punktā noteiktajam deleģējuma, nepieciešams Projektā iekļaut regulējumu, kas noteiktu, ka Aizsardzības ministrijai ir tiesības Aizsardzības resoram iegādātos individuālos aizsarglīdzekļus un dezinfekcijas līdzekļus atsavināt sabiedroto valstu bruņotajiem spēkiem par iegādes cenu, nepiemērojot Publiskas personas mantas atsavināšanas likumā noteikto mantas atsavināšanas procedūru – pārdošanu izsolē.*  *Atbilstoši institūciju prioritāro vajadzību sarakstā norādītajam, Aizsardzības ministrija koordinē un plāno, savukārt VAMOIC veic individuālo aizsarglīdzekļu un dezinfekcijas līdzekļu iegādes noteiktos apjomos un noteiktam periodam, lai nodrošinātu institūcijām šo materiālo rezervju uzkrājumu pieejamību. Materiālo rezervju iegāde pa daļām tiek veikta, lai ekonomētu finanšu līdzekļus un varētu izmantot zemākās cenas piedāvājumus, kas noteiktajā laika periodā ir pieejama.*  *Ņemot vērā šo situāciju, kā arī to, ka sabiedroto valstu bruņotie spēki ir izrādījuši interesi sadarboties, atsavinot no Nacionālo bruņoto spēku rīcībā (bilancē) esošos brīvos individuālos aizsardzības un dezinfekcijas līdzekļus par iegādes izmaksām, nepieciešams noteikt regulējumu, kas atvieglotu šādas procedūras veikšanu.*  *Projekta 1.1. punkta regulējums tiktu attiecināts tikai uz jau iegādātiem Nacionālo bruņoto spēku bilancē esošiem materiālo rezervju pārpalikumiem, nosakot izņēmumu no vispārējās publiskas personas mantas atsavināšanas kārtības, kas noteikta Publiskas personas mantas atsavināšanas likumā, proti, atļaujot šo mantu atsavināt bez izsoles izsludināšanas.*  *Atsavinot Nacionālo bruņoto spēku brīvās materiālās rezerves (individuālos aizsardzības un dezinfekcijas līdzekļus) sabiedroto valstu bruņotajiem spēkiem pēc to faktiskās vērtības un iegūtos finanšu līdzekļus atgriežot VAMOIC, tiktu panākta efektīvāka finanšu līdzekļu izmantošana, kas radītu iespēju nākamās materiālās rezerves institūciju vajadzībām iepirkt par tirgū zemāko cenu, kas jaunas iegādes brīdī būtu pieejama. Tāpat atvieglotā atsavināšanas procedūra veicinās starptautisko sadarbību un neietekmēs to materiālo rezervju apjomus, kas ir nepieciešami Latvijas institūcijām veselības krīzes pārvarēšanai.*  *Ņemot vērā minēto un šī darījuma raksturu, tam ir piemērojami atbrīvojumi no ievedmuitas nodokļiem un pievienotās vērtības nodokļa.*  *Lai veicinātu starptautisko sadarbību veselības krīzes pārvarēšanā, un sniegtu atbalstu visvairāk skartajām Eiropas Savienības dalībvalstīm COVID-19 uzliesmojuma izplatības ierobežošanai un seku apkarošanai, nepieciešams Projektā iekļaut regulējumu, kas noteiktu, ka šim mērķim Valsts aizsardzības militāro objektu un iepirkumu centram ir tiesības centralizēti veikt individuāls aizsarglīdzekļu un dezinfekcijas līdzekļu iepirkumu.*  *COVID-19 pandēmija upuru skaita ziņā vissmagāk ir skārusi Itāliju un Spāniju, bet proporcionāli uz iedzīvotāju skaitu pasaulē – Sanmarīno. Minētās valstis, izmantojot NATO Katastrofu koordinācijas centra informācijas apmaiņas sistēmu un arī oficiālas vēstules, ir lūgušas Alianses sabiedroto un ES valstu atbalstu atsevišķa tām trūkstošā medicīnas aprīkojuma un preču iegādei.*  *Ārlietu ministrija uzskata par solidāru pienākumu atsaukties uz palīdzības lūgumu, sniedzot kaut nelielu palīdzību ārkārtas situācijā visvairāk cietušajām valstīm. Ārlietu ministrija rosina Latvijā ražotu dezinfekcijas līdzekļu piegādi minētajām valstīm. Aizsarglīdzekļu un dezinfekcijas līdzekļu nogāde sabiedroto valstīm neatstātu negatīvu ietekmi uz Latvijas pašas medicīnas iestāžu vajadzībām ierobežot COVID-19 ietekmi.* |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts ugunsdzēsības un glābšanas dienests, Aizsardzības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **II. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar vai izdevumus paredzēts segt no valsts budžeta programmas 02.00.00 „Līdzekļi neparedzētiem gadījumiem” atbilstoši faktiskajām izmaksām. Izdevumu apmērs sadalījumā pa izdevumu veidiem var tikt precizēts atkarībā no valsts iepirkuma rezultātiem un faktiskajām transportēšanas izmaksām. Paredzams, ka papildu izdevumi no valsts budžeta programmas 02.00.00 „Līdzekļi neparedzētiem gadījumiem” būs nepieciešami 2020. gadā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ugunsdzēsības un glābšanas dienests, Iekšlietu ministrija, Veselības ministrija, Ekonomikas ministrija, Tieslietu Ministrija, Finanšu Ministrija, Zemkopības Ministrija, Izglītības Ministrija, Aizsardzības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs